Gebrekkige permitte laat VS-veediewe se turf sit | Landbou
Veediewe wat doodluiters gesteelde diere sonder permitte op Vrystaatse paaie vervoer, sal in die vervolg dalk twee keer dink.
In die eerste optrede in sy soort het die Suid-Afrikaanse Polisiediens (SAPD) in die provinsie ses mense in hegtenis geneem wat nie veeverwyderingspermitte korrek voltooi het nie. Die optrede op Saterdag 2 Oktober in die distrik Fouriesburg het groot lof van Vrystaat Landbou (VL) en die Rooivleisprodusente-organisasie (RPO) ontvang.
Volgens me. Isabel Kruger van die veediefstalvoorkomingsforum van die RPO in die Vrystaat, is dit die eerste keer dat die SAPD direkte inhegtenisnemings ingevolge artikel 8 van die Wet op Veediefstal uitgevoer het, wat tot skuldigbevindings in die hof gelei het.
Die ses is vasgetrek tydens 'n gesamentlike operasie deur die eenheid vir sigbare polisiëring, die veediefstaleenheid van Fouriesburg, die departement van binnelandse sake en die nasionale vervolgingsgesag (NVG). Die oortreders is 'n boete opgelê wat hulle moes betaal, en hulle sal volgens mnr. Jakkals le Roux, voorsitter van VL se landelike veiligheidskomitee, ook voortaan 'n misdaadrekord hê.
Le Roux het die polisie, die NVG en die departement van justisie bedank vir die vinnige manier waarop die oortreders aangekla en gevonnis is. "Dit is 'n bewys dat die strafregstelsel baie vinnig kan reageer en dat daadwerklike optredes deur die polisie tot gunstige resultate lei."
Volgens dr. Jane Buys, veiligheidsrisiko-ontleder by VL, sal dié polisie-optrede en die vinnige vonnisoplegging 'n goeie boodskap uitstuur na voornemende oortreders wat nie die wetgewing rakende die besit en vervoer van vee op openbare paaie nakom nie.
Vrystaatse boere is raadop oor die skerp styging in veediefstal in die provinsie die afgelope aantal jaar en pleit reeds lank dat daar meer daadwerklike optrede van die polisie se kant moet wees. Van 1 April tot 30 Junie vanjaar het veediefstal in die Vrystaat met 5,7% toegeneem vergeleke met die ooreenstemmende tydperk verlede jaar. Altesaam 48 meer sake is in dié tyd aangemeld, luidens 'n opname deur VL.
"Hoë sigbaarheid van die polisie en boerderygemeenskappe in landelike gebiede ten opsigte van verdagte bewegings in hul gebiede is belangrik. Boerderygemeenskappe moet ook meer by patrollies betrokke raak, inligting deurgee en skakel met die veediefstaleenhede en die landelike veiligheidskoördineerder van die polisie," sê Buys.